1989 és 1993 között a 121. felderítő zászlóaljnál előbb szakaszparancsnokként, majd műveleti tisztként szolgált. Azt követően, hogy elvégezte a bukaresti Katonai Akadémia törzstiszti tanfolyamát (1993–1995) a Craiován állomásozó 2. gépesített dandárnál hadműveleti tiszt lett, közben több missziót is megjárt (1996–1997 között az ENSZ Harmadik Angolai Ellenőrző Missziója, 2002–2003 között az afganisztáni Enduring Freedom hadművelet, 2003-ban a NATO vezetésű Nemzetközi Biztonsági Közreműködő Erők, 2004-ben személyesen vezette a román missziós erőket az iraki hadműveletek során). 2006-ban a dandár törzsfőnöki beosztásába nevezték ki, 2007-ben pedig áthelyezték a foksányi 282. gépesített lövészdandár dandárparancsnok-helyettesi beosztásába.